שנת 2017 היתה שנה מדממת. במהלכה התרחשו שמונה פיגועי ענק עם למעלה מ־100 הרוגים בכל אירוע. שישה מתוכם, אשר גבו את חייהם של קרוב ל־1,500 בני אדם בסוריה, בלוב, באפגניסטאן, במצרים ובסומליה ־ תוכננו, מומנו והוצאו לפועל על ידי הטאליבן, דאע"ש או אל־קאעידה – שלושה ארגונים שמככבים ברשימת ארגוני הטרור העשירים בעולם.
בחלק גדול מאוד מהמקרים אופי הפעולות לגיוס הון דומה להפליא לאלו של ארגוני פשיעה – מסחר בסמים, בנשק, בטבק או בבני אדם, דרך שוד בנקים או גביית חסות ("פרוטקשן") ועד ייזום חטיפות וקבלת דמי כופר. בשנים האחרונות נוסף גם שימוש במטבעות קריפטוגרפיים ובפלטפורמת "הרשת האפלה", לשם גיוס ויצירת כסף.
אך לצד הפעילות הקרימינלית המובהקת המתנהלת במחשכים, ישנה פעילות גלויה, לאור היום, שבה מועברים ומחליפים ידיים סכומי כסף אדירים בין גורמי המימון לגופי הטרור. בפעילות הזו מעורבים עמותות, ארגוני צדקה, חברות עסקיות, גופים פיננסיים, אנשי עסקים אמידים ־ וכפי שמסתמן בשנים האחרונות – בעיקר ממשלות ומדינות בעלות אמצעים, ובראשן איראן.